**Դորոթի Ուիր Յանգ** (անգլ.՝ Dorothy Weir Young, հունիսի 18, 1890(1890-06-18), Նյու Յորք, Նյու Յորք, ԱՄՆ - մայիսի 28, 1947(1947-05-28)), ամերիկացի նկարչուհի։

Իմպրեսիոնիստ նկարիչ Ջուլիան Օլդեն Ուիրի դուստրը և քանդակագործ Մահոնի Յանգի կինը։ Նա իր մահից հետո հրատարակված *Ջուլիան Օլդեն Ուիրի կյանքը և գրականությունը* (անգլ.՝ The Life and Letters of J. Alden Weir) գրքի գլխավոր հեղինակն է։

Վաղ կենսագրություն
------------------

Ջուլիան Օլդեն Ուիր, Դորոթի Ուիր Յանգի նկարը, 1896
Դորոթի Ուիր Յանգը ծնվել է 1890 թվականի հունիսի 18-ին Նյու Յորքում՝ Ջուլիան Օլդենի և Աննա Բեյքեր Ուիրի ընտանիքում։ Դորոթին նրանց երկրորդ դուստրն էր։ Հայրը հայտնի իմպրեսիոնիստ նկարիչ էր։ Փոքր հասակից նա իր ընտանիքի հետ այցելել է նկարիչ Ջեյմս Ուիստլերի արվեստանոց։ Այնտեղ սովորել է, այնուհետև դարձել պրոֆեսիոնալ նկարիչ։ Արվեստն ուսումնասիրել է Բրուքլինի թանգարանի կին արվեստագետների և քանդակագործների ազգային ասոցիացիայում։ Դորոթի Ուիրը մասնակցել է նաև «Brooklyn Daily Eagle» թերթի գլուխկոտրուկների լուծման մրցույթներին և բազմիցս հաղթող ճանաչվել։

1911 թվականին սկսել է ուսումը Դիզայնի ազգային ակադեմիայում։ Նա տիրապետել է տարբեր նկարչական տեխնիկաների, այդ թվում՝ յուղաներկերով և ջրաներկով գեղանկարչության, ինչպես նաև փայտի վրա փորագրության։

Առաջին համաշխարհային պատերազմի ժամանակ Ուիրը ֆինանսական օգնություն է ցուցաբերել Բելգիայի երեխաներին։ Նա ամերիկյան Կարմիր Խաչի կողմից ստացել է առաջին օգնության և վիրաբուժության հավաստագիր։

Գործունեություն
---------------

Դորոթիի հայրը մեծապես ազդել է նկարչուհի դառնալու նրա որոշման վրա։ Չնայած 1919 թվականին հայրը մահացել է, նա շարունակել է զբաղվել արվեստով։ Իր կյանքի ընթացքում Դորոթի Ուիր Յանգը ստեղծել է ավելի քան 400 արվեստի գործ։ 1922 թվականին նա եղել է Վաշինգտոնում Դունկան Ֆիլիպսի անվան գեղարվեստի պատկերասրահի բացման կոմիտեի անդամ։ Նրա որոշ աշխատանքներ ցուցադրվել են 1935 թվականին Կանանց ամերիկյան ասոցիացիայի ծաղկային գեղանկարչության ցուցահանդեսի ժամանակ։ Նրա աշխատանքները նաև ցուցադրվել են Բրուքլինի թանգարանում, Դիզայնի ազգային ակադեմիայում, Փենսիլվանիա գեղարվեստի ակադեմիայում և Սթոքբրիջի արվեստի ասոցիացիայում։ Նրա նկարների մեծ մասը նվիրված է բնության պատկերմանը։

Դորոթի Յանգի աշխատանքների զգալի մասն այժմ ներկայացված է Բրիգամ Յանգի համալսարանի արվեստի թանգարանում։

### Մրցանակներ

Փայտի վրա փորագրությունների և յուղանկարչության համար Դորոթի Ուիր Յանգն իր կյանքի ընթացքում ստացել է բազմաթիվ պարգևներ։ 1928 թվականին Կին նկարիչների և քանդակագործների ազգային ասոցիացիայի կողմից արժանացել է Ժաննա դ'Արկի բրոնզե մեդալի։

Ուիր Յանգը Շթոքինբրիջի արվեստի ասոցիացիայի նկարների և քանդակի ամենամյա ցուցահանդեսում դարձել է Քրաունշիլդի մրցանակի դափնեկիր։ 1940 թվականին դարձել է Կին արվեստագետների ազգային ասոցիացիայի անդամ և ընդգրկված է *Ով ով է ամերիկյան արվեստում* կենսագրական տեղեկատուի մեջ (անգլ.՝ Who's Who in American Art):

Ուշ կենսագրություն
------------------

Ուիրների ագարակը, ԱՄՆ-ի ազգային պատմական հուշարձան
1931 թվականի փետրվարին Դորոթի Ուիրն ամուսնացել է ամերիկացի քանդակագործ Մահոնրի Յանգի հետ։ Նրանք միասին շատ ժամանակ են անցկացրել Կոնեկտիկուտ նահանգի Բրենչվիլում, որտեղ 1932 թվականին կառուցել են արվեստանոց։ Զույգը բազմիցս մեկնել է Յուտա, որտեղ ամուսինն աշխատել է «This is the Place» հուշարձանի վրա։ Տարիքի հետ Դորոթիի առողջությունն սկսել է վատթարանալ։ Մահացել է քաղցկեղից 1947 թվականի մայիսի 28-ին Նյու Յորքում։

Իր կյանքի մեծ մասի ընթացքում Դորոթի Ուիրն աշխատել է հոր կենսագրության՝ *Ջուլիան Օլդեն Ուիրի կյանքը և գրականությունը* (անգլ.՝ The Life and Letters of J. Alden Weir) գրքի վրա։ Գիրքը հրատարակվել է իր մահից հետո՝ 1960 թվականին։ Նա նաև ջանասիրաբար աշխատել է հոր ագարակի պահպանման ուղղությամբ, որը 1990 թվականին ճանաչվել է ԱՄՆ պատմական հուշարձան։ Այն ընդգրկում է ավելի քան 60 ակր (24 հեկտար) տարածք և ներառում է Ուիրի տունը, լճակը և Ուիր արվեստանոցը։

Ծանոթագրություններ
------------------

1. ↑
2. 1 2 3 4 5 6 7 8  *Dennis Rowley, Loretta Trentman, and Janiece Pompa* Dorothy Weir Young papers. — Provo, UT, 2013. — (L. Tom Perry Special Collections).
3. 1 2 3 4  «Artwork by Dorothy Weir Young on display at Weir Farm». *The Hour*. 2008 թ․ մարտի 20. Վերցված է 2018 թ․ հունիսի 29-ին.(չաշխատող հղում)
4. ↑  *Wardle, Marian* The Weir Family, 1820–1920: Expanding the Traditions of American Art. — University Press of New England, 2011. — С. 134. — ISBN 9781611680218
5. ↑  «Lucky Puzzle Winner». *The Brooklyn Daily Eagle*. 1911 թ․ մարտի 1. Վերցված է 2018 թ․ հունիսի 29-ին.
6. ↑  «Lucky Puzzle Solvers». *The Brooklyn Daily Eagle*. 1910 թ․ օգոստոսի 10. Վերցված է 2018 թ․ հունիսի 29-ին.
7. 1 2 3 4 5 6  «Dorothy Weir Young». *Weir Farm*. National Park Service. Վերցված է 2018 թ․ հունիսի 29-ին.
8. ↑  «Doors of Unique Gallery Thrown Wide to Visitors». *The Washington Herald*. 1922 թ․ փետրվարի 5. Վերցված է 2018 թ․ հունիսի 29-ին.
9. ↑  «Handiwork of the Junior League at the Museum: Other Items». *The Brooklyn Daily Eagle*. 1935 թ․ ապրիլի 14. Վերցված է 2018 թ․ հունիսի 29-ին.
10. 1 2  «Mrs. Mahonri M. Young Dies in New York Hospital». *The Salt Lake Tribune*. 1947 թ․ մայիսի 30. Արխիվացված է օրիգինալից 2017 թ․ հունվարի 3-ին. Վերցված է 2018 թ․ հունիսի 29-ին.
11. ↑  «Weir Farm National Historic Site». Արխիվացված է օրիգինալից 2016 թ․ հունիսի 11-ին. Վերցված է 2018 թ․ հունիսի 29-ին.

Արտաքին հղումներ
----------------

* Dorothy Weir Young papers, MSS 1291 at L. Թոմ Փերիի հատուկ հավաքածուները
* Դորոթի Ուիրի նկարները (1890-1919)
* Դորոթի Ուիրի ստեղծագործությունները

|  |  |
| --- | --- |
|  | Վիքիպահեստն ունի նյութեր, որոնք վերաբերում են «Դորոթի Ուիր Յանգ» հոդվածին։ |

|  |  |  |  |  |  |
| --- | --- | --- | --- | --- | --- |
| 

|  |  |
| --- | --- |
|  ⛭   Թեմատիկ կայքեր | Find A Grave · WikiTree |
|  |
| Չափորոշչային վերահսկողություն | LCCN: no2010056058 · VIAF: 96028155 · ULAN: 500051991 · WorldCat VIAF: 96028155 |

 |